b'\n_START_ARTICLE_\nNikolaikirche\n_START_PARAGRAPH_\nNikolaikirche on Berliinin vanhin kirkkorakennus ja ainoa kaupungin varhaisimmilta ajoilta s\xc3\xa4ilynyt rakennus. Se sijaitsee Mitten kaupunginosassa, historiallisen Nikolaiviertelin alueella. Nykyisin Nikolaikirchess\xc3\xa4 toimii Berliinin kaupunginmuseoon kuuluva museo ja siell\xc3\xa4 j\xc3\xa4rjestet\xc3\xa4\xc3\xa4n my\xc3\xb6s konsertteja._NEWLINE_Nikolaikirche sijaitsee suunnilleen paikalla, johon Berliinin kaupunki perustettiin. Kirkkoa alettiin luultavasti rakentamaan noin vuonna 1230 eli samoihin aikoihin kun Berliini sai kaupunginoikeudet. Luonnonkivist\xc3\xa4 rakennettu pilaribasilika lienee valmistunut noin kymmeness\xc3\xa4 vuodessa. Kirkko sai nykyisen kolmilaivaisen ulkoasunsa 1300- ja 1400-luvuilla tehtyjen laajennusten j\xc3\xa4lkeen. Uusgoottilaiset ter\xc3\xa4v\xc3\xa4k\xc3\xa4rkiset tornit lis\xc3\xa4ttiin kuitenkin vasta 1876\xe2\x80\x931877. Ne suunnitteli Berliinin kaupunginarkkitehti Hermann Blankenstein. Kirkko oli alun perin katolinen, mutta uskonpuhdistuksen my\xc3\xb6t\xc3\xa4 se muutettiin luterilaiseksi kirkoksi._NEWLINE_Kirkko vaurioitui merkitt\xc3\xa4v\xc3\xa4sti liittoutuneiden pommituksissa aivan toisen maailmansodan loppuvaiheessa. Tulipalo tuhosi sis\xc3\xa4tilat ja p\xc3\xa4\xc3\xa4osa runkohuoneen pilareista sortui. It\xc3\xa4-Berliinin alueella sijainnut kirkko restauroitiin lopulta vuosina 1981\xe2\x80\x931987. Samoihin aikoihin sen ymp\xc3\xa4rille rakennettiin j\xc3\xa4ljitelm\xc3\xa4 sodassa tuhoutuneesta Nikolaiviertelin korttelista vuonna 1987 vietettyjen Berliinin kaupungin 750-vuotisjuhlien kunniaksi. Nikolaikirche on vuodesta 1987 alkaen toiminut museona ja konserttisalina.'